હવે, આ વાત ચાલતી હતી ત્યારે મગન, કીરણ, જયંતી વીગરે સીવાયના બીજા કામદારો “આમાં શું સાંભળવાનું છે” કહી ચાલતા થયા ત્યારે અમારી સાથેના ડોકટરે તેમને પાછા બોલાવી કહ્યું કે “ભાઈ, તમને કીરણ કે જયંતી જેવું થયું નથી એ સારું છે. પણ આ બાબત તમારે સમજવું જોઈએ. એનું કારણ એ છે કે કાનમાં એકવાર બહેરાશ આવે એટલે થઈ રહ્યું. એની કોઈ દવા નહી. એ કાયમ માટે ખરાબ થઈ જાય, કાન રીપેર થએલો સાંભળ્યો છે?” એક બટકબોલો તરત બલ્યો, “ડોકટર, તારે પેલાં ભુંગળાં અને હાંભળવાનાં મશીન નહીં આવતાં?” ડોકટરે જવાબ આપ્યો, “ભુંગળાં તો ભુંગળાં જ હોય છે. તેનાથી અવાજ માત્ર મોટો થાય. પણ સ્પષ્ટ ન થાય. એનાથી જોઈએ એવું સંભળાય નહી. કોઈ દવાથી કાનની સાંભળવાની શક્તી પરત આવતી નથી. માટે કાન તો ખાસ સાચવવા જોઈએ.”